b'\n_START_ARTICLE_\nMed\xc5\xbei\xc5\xb3 laj\xc5\xb3 takas\n_START_PARAGRAPH_\nMed\xc5\xbei\xc5\xb3 laj\xc5\xb3 takas (angl. Canopy walkway, vok. Baumkronenpfad) \xe2\x80\x93 pa\xc5\xbeintinis takas, kuris \xc4\xafrengiamas med\xc5\xbei\xc5\xb3 laj\xc5\xb3 lygyje, paprastai apie 8 \xe2\x80\x93 25 m auk\xc5\xa1tyje._NEWLINE_Laj\xc5\xb3 takai pirmiausia prad\xc4\x97ti statyti moksliniais tikslais, suteikiant prieig\xc4\x85 prie tyrimo objekt\xc5\xb3, palengvinant sen\xc5\xb3j\xc5\xb3 mi\xc5\xa1k\xc5\xb3 tiriamuosius ir steb\xc4\x97jimo darbus. Ypa\xc4\x8d turtinga med\xc5\xbei\xc5\xb3 lajose \xc4\xafsik\xc5\xabrusi\xc5\xb3 gyv\xc5\xabnijos ir augmenijos r\xc5\xab\xc5\xa1i\xc5\xb3 \xc4\xafvairov\xc4\x97 tropiniuose mi\xc5\xa1kuose. Be ekosistem\xc5\xb3 steb\xc4\x97jimo renkami ir meteorologiniai duomenys, nustatomi i\xc5\xa1skiriamos ir absorbuojamos anglies kiekiai, fotosintez\xc4\x97s rei\xc5\xa1kiniai, j\xc5\xb3 poveikis visuotiniam at\xc5\xa1ilimui._NEWLINE_Laj\xc5\xb3 takai \xe2\x80\x93 tai da\xc5\xbeniausiai tilt\xc5\xb3 konstrukcijos, jungian\xc4\x8dios su auk\xc5\xa1tai med\xc5\xbeiuose ar aplink juos i\xc5\xa1keltomis ap\xc5\xbevalgos platformomis, steb\xc4\x97jimo bok\xc5\xa1tais. \xc5\xa0iandien jie taip pat tarnauja kaip ekologinio ir pa\xc5\xbeintinio turizmo trasos nacionaliniuose parkuose, yra populiar\xc5\xabs daugelyje pasaulio \xc5\xa1ali\xc5\xb3._NEWLINE_Vieni \xc5\xbeinomiausi\xc5\xb3 laj\xc5\xb3 tak\xc5\xb3 yra Dhlinza Forest Piet\xc5\xb3 Afrikoje, Taman Negara nacionaliniame parke Malaizijoje, Kakumo nacionaliniame parke Ganoje, Kendeda Canopy Walk Atlantos miesto botanikos sode, JAV. Ilgiausias pasaulyje takas med\xc5\xbei\xc5\xb3 vir\xc5\xa1\xc5\xabn\xc4\x97se 2010 m. \xc4\xafrengtas Vokietijoje (Baumwipfelpfad).\n_START_SECTION_\nLietuvoje\n_START_PARAGRAPH_\n2015 m. pastatytas Anyk\xc5\xa1\xc4\x8di\xc5\xb3 \xc5\xa1ilelio med\xc5\xbei\xc5\xb3 laj\xc5\xb3 takas. Jis prasideda nuo Puntuko akmens ir t\xc4\x99siasi 300 m. Jo pabaigoje galima pakilti \xc4\xaf 35 m auk\xc5\xa1\xc4\x8dio ap\xc5\xbevalgos bok\xc5\xa1t\xc4\x85, i\xc5\xa1 kur atsiveria plati mi\xc5\xa1ko panorama. Lankytojams teikiamos gido paslaugos, pravedama mokomoji programa.'